钦定古今图书集成/明伦汇编/官常典/第065卷 > 南阳王模
## 钦定古今图书集成/明伦汇编/官常典/第065卷 > 南阳王模

按《晋书高密文献王传》：“文献王泰子南阳王模，字元
表，少好学，与元帝及范阳王虓俱有称于宗室。初封
平昌公。惠帝末，拜冗从仆射，累迁太子庶子，员外散
骑常侍。成都王颖奔长安，东海王越以模为北中郎
将，镇邺。末兴初，成都王颖故帐下督公师藩、楼权、郝
昌等攻邺，模左右谋应之。广平太守丁邵率众救模”，
范阳王虓又遣兖州刺史苟晞援之，藩等散走。迁镇
东大将军，镇许昌，进爵南阳王。永嘉初，转征西大将
军、开府、都督秦雍梁益诸军事，代河间王颙镇关中。
模感丁邵之德，敕国人为“邵生立碑。”时关中饥荒，百
姓相啖，加以疾疠，盗贼公行。模力不能制，乃铸铜人
钟鼎为釜器以易谷，议者非之。东海王越表征模为
司空，遣中书监傅祗代之。模谋臣淳于定说模曰：“关
中天府之国，霸王之地，今以不能绥抚而还，既于声
望有亏，又公兄弟倡起大事而并在朝廷，若自彊则
有专权之罪，弱则受制于人，非公之利也。”模纳其言，
不就征。表遣世子保为西中郎将、东羌校尉，镇上邽，
秦州刺史裴苞距之，模使帐下都尉陈安率众攻苞，
苞奔安定。太守贾疋以郡迎苞。模遣军司谢班伐疋，
疋退奔卢水。其年，进位太尉、大都督。洛京倾覆，模使
牙门赵染戍蒲坂。染求冯翊太守，不得，怒，率众降于
刘聪。聪使其子粲及染攻长安，模使淳于定距之，为
染所败。士众离叛，仓库虚竭。军谘祭酒韦辅曰：“事急
矣，早降可以免。”模从之，遂降于染。染箕踞攘袂，数模
之罪，送诣粲，粲杀之。以模妃刘氏赐胡张本为妻，子
保立。